b'\n_START_ARTICLE_\nJingjiubanen\n_START_PARAGRAPH_\nJingjiubanen (engelsk: Jingjiu Railway, ogs\xc3\xa5 kjent som Beijing-Jiujiang-Kowloon Railway, Beijing-Jiujiang-Kowloon Line; \xe4\xba\xac\xe4\xb9\x9d\xe9\x93\x81\xe8\xb7\xaf eller \xe4\xba\xac\xe4\xb9\x9d\xe7\xba\xbf / \xe4\xba\xac\xe4\xb9\x9d\xe9\x90\xb5\xe8\xb7\xaf / \xe4\xba\xac\xe4\xb9\x9d\xe7\xb7\x9a; pinyin: J\xc4\xabngji\xc5\xad ti\xc4\x95l\xc3\xb9 eller J\xc4\xabngji\xc5\xad Xi\xc3\xa0n) er en jernbanelinje i Folkerepublikken Kina som l\xc3\xb8per fra Beijing til Kowloon i Hongkong. Den krysser den interne grensen mellom Fastlands-Kina og Hongkong rett ved Shenzhen._NEWLINE_Jernbanelinjen har dobbelspor. Byggingen begynte i februar 1993, og linjen ble \xc3\xa5pnet for trafikk i 1996. Linjen har stoppesteder i provinsene Tianjin, Hebei, Shandong, Henan, Anhui, Hubei, Jiangxi ogd Guangdong, og er p\xc3\xa5 2397 kilometer. Den har 790 broer og 160 tunneler. Broen over Yangzifloden ved Jiujiang (Yangtzebroen i Jiujiang) er med sine 7679 meter den lengste broen (pr 2009) over denne elven._NEWLINE_Banen l\xc3\xb8per mellom Jinghubanen (Beijing-Shanghai) og Jingguangbanen (Beijing-Guangzhou), og ble konstruert for \xc3\xa5 avlaste den overbelastede Jingguangbanen og fremme den \xc3\xb8konomiske utvikling \xc3\xb8stenfor denne jernbanelinjen._NEWLINE_Enkelte deler av linjen ble bygget f\xc3\xb8r konstruksjonen av hele linjen offisielt ble startet; det gjelder blant annet Yangtzebroen i Jiujiang. Noen andre av strekningene ekstisterte fra f\xc3\xb8r og trengte stort sett bare \xc3\xa5 bli oppgradert; det gjelder blant annet strekningene mellom Jiujiang og Nanchang, og mellom Fouyang og Shangqiu._NEWLINE_Banen deler tras\xc3\xa9 med Guangmeishanbanen (Guangzhou-Meizhou-Shantou) mellom Longchuan og Dongguan. Den l\xc3\xb8per sammen med Guangshenbanen (Guangzhou-Shenzhen, f\xc3\xb8r kjent som det kinesiske avsnitt av Kowloon-Canton-banen) i Dongguan, og f\xc3\xb8lger samme rute s\xc3\xb8rover. Innen Hongkong deler den tras\xc3\xa9 som East Rail Line (tidligere det britiske avsnitt av Kowloon-Canton-banen)._NEWLINE_Man kan reise non stop mellom Beijing og Hongkong, men de togene f\xc3\xb8lger ikke Jingjiubanen, men kobles over til Jingguangbanen og Guangshenbanen.'